Diari Oficial de la Generalitat Valenciana


Sumari del DOGV 10996, del 27-02-2025 (2025/3422)

RESOLUCIÓ de 20 de febrer de 2025, per la qual es declara l’organització sanitària i els itineraris clínics dels servicis d’atenció hospitalària de medicina nuclear del Sistema Valencià de Salut als efectes previstos en el Decret 121/2024, de 24 de setembre, del Consell, pel qual es desplega l’estructura, funcionament i règim de coordinació entre els diferents centres i servicis integrats en les agrupacions sanitàries interdepartamentals (ASI) i la seua integració en les estratègies de salut de la Conselleria de Sanitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10104

Data del DOGV
:   27-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/3422

CVE
:   PDMG-M-8816-9552

Data del document
:   20-02-2025

Organisme emissor
:   Conselleria de Sanitat

Tipus de document
:   Resolució

Descriptors 

:   * organització sanitària
    * medicina nuclear

Mitjançant el Decret llei 2/2024, de 21 de febrer, del Consell, de mesures extraordinàries dirigides a garantir l’assistència sanitària integral i en condicions d’equitat en el Sistema Valencià de Salut, es van crear les agrupacions sanitàries interdepartamentals (ASI) com a entitats organitzatives en les quals s’integren centres hospitalaris i d’atenció primària de diferents departaments de salut, amb la finalitat de contribuir a garantir la continuïtat assistencial, l’equitat en l’accés, carteres de servici eficients, major qualitat en l’atenció i millors resultats en tot el territori de la Comunitat Valenciana.

La Conselleria de Sanitat va establir en el Decret 121/2024, de 24 de setembre, del Consell, l’estructura, funcionament i règim de coordinació entre els diferents centres i servicis integrats en les agrupacions sanitàries interdepartamentals (ASI) i la seua integració en les estratègies de salut de la Conselleria de Sanitat. Així mateix, van ser definits els nivells d’ordenació dels servicis d’atenció hospitalària, i es va explicitar en l’annex únic la medicina nuclear com a servici hospitalari de nivell 4.

La medicina nuclear està inclosa en les prestacions sanitàries de la cartera de servicis comuns d’atenció hospitalària d’alta complexitat, prestacions caracteritzades per la seua especial dificultat tècnica, ús de tecnologia sanitària o procediments que requerisquen una àmplia experiència professional. En este sentit, sobre la base dels articles 7 i 8 del Decret 121/2024, de 24 de setembre, la conselleria competent en matèria de sanitat té encomanada l’organització sanitària dels servicis d’atenció hospitalària d’alta complexitat, així com els itineraris clínics, mitjançant la resolució del seu titular.

De conformitat amb el que es disposa en l’article 4 de l’esmentat Decret 121/2024, de 24 setembre, els servicis hospitalaris de nivell 4 es disposaran i ordenaran atenent criteris de planificació assistencial de la conselleria competent en matèria de sanitat, prèvia consulta amb els caps de servici i experts, i tindran un àmbit d’actuació que afectarà més d’una agrupació sanitària interdepartamental, incloses les complementàries. Realitzada la consulta als caps de servici i considerades les seues propostes, s’arreplega en els annexos primer i segon de la present resolució l’organització sanitària dels servicis de medicina nuclear del SVS, així com els seus respectius àmbits d’actuació en el marc de les agrupacions sanitàries interdepartamentals. Tot això, sense perjuí de la disposició transitòria única del Decret 121/2024, de 24 de setembre, en relació amb els itineraris clínics, en la qual s’establix que els pacients que, en el moment de l’entrada en vigor de l’esmentada norma, estigueren sent atesos en centres hospitalaris distints de l’assignat, continuarien sent atesos, si així ho desitjaven, en eixos centres.

Considerant l’informe proposta de la Secretaria Autonòmica de Planificació, Informació i Transformació Digital, en el qual es detalla la situació dels servicis de medicina nuclear del Sistema Valencià de Salut, d’acord amb el que es disposa en l’article 28 de Llei 5/1983, de 30 de desembre, del Consell, i el que s’establix en l’article 4 del Decret 22/2025, d’11 de febrer, del Consell, pel qual s’aprova el Reglament orgànic i funcional de la Conselleria de Sanitat,

RESOLC

*Primer*

Designar com a servicis de referència de medicina nuclear del Sistema Valencià de Salut els servicis de l’especialitat medicina nuclear dels hospitals Provincial de Castelló, Clínic Universitari de València, Universitari i Politècnic de La Fe, Doctor Peset, Universitari de la Ribera, Universitari Sant Joan d’Alacant i Vinalopó, així com els seus àmbits d’actuació pel que es disposa en els articles 7.2 i 8.3 del Decret 121/2024, de 24 de setembre.

*Segon*

Establir els itineraris clínics per a la realització de teràpia metabòlica amb fonts radioactives que requerisca hospitalització en règim d’internament, segons el que es disposa en els articles 3.3 i 8.3.c) del Decret 121/2024, del 24 de setembre.

*Tercer*

Publicar la present resolució en el *Diari Oficial de la Generalitat Valenciana*.

Contra la present resolució, que posa fi a la via administrativa, de conformitat amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, es pot interposar un recurs de reposició davant del mateix òrgan que l’ha dictada en el termini d’un mes a comptar de l’endemà de ser publicada, o directament un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l’endemà de ser publicada, de conformitat amb el que es preveu en l’article 46 de la Llei 29/1998, de 13 de juliol, reguladora de la jurisdicció contenciosa administrativa.

  

València, 20 de febrer de 2025

Marciano Gómez Gómez

Conseller de Sanitat

Esta disposició conté annexos. Consulteu-ne la versió en PDF.